**E L Ő T E R J E S Z T É S**

**a Képviselő-testület 2022. március 31-i rendes ülésére**

**Tárgy:** Javaslat a személyes gondoskodást nyújtó szociális és gyermekjóléti szolgáltatások intézményi térítési díjainak meghatározására

**Készítette:** …………………………………

Ötvös Zoltán osztályvezető

Intézményirányítási Osztály s.k.

**Egyeztetve:**  …………………………………

Vargáné Luketics Gabriella

humánszolgáltatási igazgató s.k.

…................................................

dr. Varga Előd Bendegúz

alpolgármester

**Látta:** ……………………………………

dr. Szalai Tibor jegyző

…………………………………………

dr. Silye Tamás jegyzői igazgató

*A napirend tárgyalása zárt ülést nem igényel.*

**Tisztelt Képviselő-testület!**

A személyes gondoskodást nyújtó szociális és gyermekjóléti ellátások intézményi térítési díjának meghatározását a szociális igazgatásról és szociális ellátásokról szóló 1993. évi III. törvény (továbbiakban: Szt.), a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.), valamint a végrehajtásukra kiadott rendeletek szabályozzák.

Az Szt. 115. § (1) bekezdéseszerint:„*Az intézményi térítési díj a személyes gondoskodás körébe tartozó szociális ellátások ellenértékeként megállapított összeg (a továbbiakban: intézményi térítési díj). Az intézményi térítési díjat a fenntartó tárgyév április 1-jéig állapítja meg. Az intézményi térítési díj összege nem haladhatja meg a szolgáltatási önköltséget.* *Az intézményi térítési díj év közben egy alkalommal, támogatott lakhatás esetében két alkalommal korrigálható.”*

A szolgáltatói önköltség a szolgáltatást nyújtó intézmények tárgyévre tervezett költségei alapján kerül meghatározásra, az önköltség számítása szolgáltatásonként történik, a közös költségelemeket a szolgáltatásonkénti közvetlen költségek arányában meg kell osztani.

2021. január 1-jétől sem az Szt. alapján nyújtott szociális alapellátások, sem a Gyvt. és végrehajtási rendeletei alapján megállapítható napközbeni gyermekfelügyelet intézményi térítési díj megállapításának ágazati szabályai nem módosultak. Törvényi kötelezettség már nem írja elő, de az intézményi térítési díjak az állami normatív támogatások levonásával kerültek megállapításra.

A szolgáltatások önköltségei a tavalyi évhez viszonyítva - a napközbeni gyermekfelügyelet kivételével - növekedtek. A napközbeni gyermekfelügyeletet a hatályos járványügyi szabályokhoz igazodva lehetett nyújtani, ezért kevesebb volt a gyermekek száma, illetve a feladatot ellátó gyermekfelügyelők száma, ehhez a feladathoz nincs normatív támogatás.

A *60/2021.(III.30.) képviselő-testületi határozattal elfogadott 2021. évi intézményi térítési díj táblázat az előterjesztés mellékletét képezi).*

A 2021. és 2022. évben 3,8 illetve 8,4 %-os növekedés volt a garantált bérminimum összegében, mely valamennyi intézmény bér és személyi jellegű kifizetéseit érintette, megnövelte a szolgáltatások önköltségét.

Azon szolgáltatások esetén, ahol étkezést is biztosítani kell, a személyi jellegű kifizetéseken kívül az élelmiszer árak növekedése is befolyásolta a változásokat.

2021. decemberben a fogyasztói árak átlagosan 7,4%-kal magasabbak voltak az egy évvel korábbinál, az élelmiszerek 8 %-kal drágultak. Ugyancsak jelentősen emelkedtek az üzemanyag árak, ezért a házhoz szállított étkeztetés szállítási díja a tavalyi évhez képest több, mint 50 %-kal növekedett. (<https://www.ksh.hu/gyorstajekoztatok/#/hu/document/far2112>).

Az időskorú személyek illetve a demens személyek nappali ellátásának költségeinek növekedésének indoka az, hogy az intézményék a világjárvány időszakában nem fogadhatták, illetve csak csökkentett létszámban az ellátottakat, így kevesebb állami normatív támogatást igényelhettek a feladathoz az intézmények.

Az időskorúak átmeneti ellátásának kötelező önkormányzati feladatát 2021. november 1. napjától nem önkormányzati fenntartású intézmény látja el, hanem ellátási szerződés keretében kerül biztosításra, ezért ennek intézményi térítési díj összege már nem került a táblázatban feltüntetésre.

A veszélyhelyzettel összefüggő átmeneti szabályokról szóló 2021. évi XCIX. törvény 147. **§** (1) „*A koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló* [*603/2020. (XII. 18.) Korm. rendelet [a továbbiakban: 603/2020. (XII. 18.) Korm. rendelet*](https://njt.hu/jogszabaly/2020-603-20-22)*] hatálybalépésének napjától* ***2022. június 30. napjáig*** *– a (3) és (4) bekezdésben foglalt kivétellel –*

***a) a helyi önkormányzat,***

***b) a helyi önkormányzat által fenntartott***

***ba) költségvetési szerv****,*

ba) költségvetési szerv,

*bb) nonprofit szervezet,*

*bc) egyéb szervezet,*

*c) a helyi önkormányzat többségi tulajdoni részesedésével működő gazdasági társaság,*

*d) a helyi önkormányzat többségi tulajdoni részesedésével működő gazdasági társaság által alapított gazdasági társaság,*

*e) a képviselő-testület feladatkörébe tartozó közszolgáltatás ellátására szerződéssel rendelkező, a polgári perrendtartásról szóló törvény szerinti gazdálkodó szervezet*

*által nyújtott szolgáltatásért, végzett tevékenységéért megállapított díj, az önkormányzati vagyonnal való gazdálkodás keretében felmerülő díj, illetve egyéb díjfizetési kötelezettség (a továbbiakban együtt: díj) mértéke nem lehet magasabb, mint az ugyanazon díjnak a* [*603/2020. (XII. 18.) Korm. rendelet*](https://njt.hu/jogszabaly/2020-603-20-22) *hatálybalépését megelőző napon hatályos és alkalmazandó mértéke.*

*(2) Az (1) bekezdés szerinti szervezet a* [*603/2020. (XII. 18.) Korm. rendelet*](https://njt.hu/jogszabaly/2020-603-20-22) *hatálybalépésének napjától már megállapított új díjat nem vezethet be,* ***2022. június 30. napjáig*** *új díjat nem állapíthat meg, meglévő díjat új kötelezetti körre nem terjeszthet ki.”*

A fentiek értelmében a fenntartónak meg kell állapítania és dokumentálni kell az önköltséget, illetve az intézményi térítési díjat, de figyelembe véve a hivatkozott jogszabályban foglaltakra, az intézményi térítési díj összege nem emelkedhet 2022. június 30. napjáig.

Az intézményi térítési díjat az önkormányzat fenntartásában működő szociális és gyermekjóléti intézményvezetők adatszolgáltatása alapján a fenntartó állapítja meg, ezért kérem a Tisztelt Képviselő-testület döntését!

**HATÁROZATI JAVASLAT**

A Képviselő-testület úgy dönt, hogy az általa fenntartott szociális és gyermekjóléti intézményeiben az egyes szolgáltatások intézményi térítési díjait 2022. április 1. napjától az alábbiak szerint állapítja meg:

|  |  |  |  |
| --- | --- | --- | --- |
| Ellátási forma | Típus | Önköltség (Ft) | Intézményi  térítési díj (Ft) |
| **Szociális étkeztetés**  **(1 nap)** | **Étkeztetés szállítás nélkül** | **2074** | **1515** |
| **Étkeztetés szállítással** | **2355** | **1715** |
| **Szállítás** | **281** | **200** |
| **Házi segítségnyújtás (1 óra)** | **szociális segítés** | **6788** | **5745** |
| **személyi gondozás** | **4500** |
| **Időskorúak nappali intézményi ellátása (1 nap)** | **Nappali ellátás** | **5133** | **2255** |
| **Nappali ellátás (demens) étkezés nélkül** | **20459** | **4770** |
| **Nappali ellátás (demens) étkezéssel** | **22045** | **5795** |
| **Fogyatékos személyek nappali intézményi ellátása (1 nap)** | **Nappali ellátás étkezés nélkül** | **18419** | **13 885** |
| **Nappali ellátás étkezéssel** | **20005** | **14 665** |
| **Jelzőrendszeres házi segítség-nyújtás (1 nap)** |  | **550** | **335** |
| **Gyógytorna, masszázs (1 óra)** |  | **2529** | **1900** |
| **Napközbeni gyermekfelügyelet (1 óra)** |  | **1305** | **1305** |

**Felelős:** Polgármester

**Határidő:** 2022. április 1.

A határozati javaslat elfogadása egyszerű többségű szavazati arányt igényel.

**Budapest, 2022. március 21.**

**Kovács Márton**

alpolgármester s.k.

***az előterjesztés melléklete***

**Budapest Főváros II. ker. önkormányzat 60/2021.(III.30.) képviselő-testületi határozata**

|  |  |  |  |
| --- | --- | --- | --- |
| Ellátási forma | Típus | Önköltség (Ft) | Intézményi  térítési díj (Ft) |
| **Szociális étkeztetés**  **(1 nap)** | **Étkeztetés szállítás nélkül** | **1977** | **1515** |
| **Étkeztetés szállítással** | **2163** | **1715** |
| **Szállítás** | **200** | **200** |
| **Házi segítségnyújtás (1 óra)** | **szociális segítés** | **6511** | **5745** |
| **személyi gondozás** | **4500** |
| **Időskorúak nappali intézményi ellátása (1 nap)** | **Nappali ellátás** | **3706** | **2255** |
| **Nappali ellátás (demens) étkezés nélkül** | **14 965** | **4770** |
| **Nappali ellátás (demens) étkezéssel** | **16 130** | **5795** |
| **Fogyatékos személyek nappali intézményi ellátása (1 nap)** | **Nappali ellátás étkezés nélkül** | **17 911** | **13 885** |
| **Nappali ellátás étkezéssel** | **19 076** | **14 665** |
| **Jelzőrendszeres házi segítség-nyújtás (1 nap)** |  | **389** | **335** |
| **Átmeneti elhelyezést nyújtó ellátás (időskorúak gondozóháza)** | **1 napra** | **13 086** | **7325** |
| **Gyógytorna, masszázs (1 óra)** |  | **2309** | **1900** |
| **Napközbeni gyermekfelügyelet (1 óra)** |  | **1325** | **1325** |